15/11/2017 | Administración LocalMunicipal
Cee
Aprobación definitiva dun estudo de detalle

ANUNCIO O Pleno do Concello, na sesión ordinaria realizada o día 29 de setembro de 2017, acordou aprobar definitivamente o documento refundido do estudo de detalle para o reaxuste de aliñacións e rasantes dunha parcela con referencia catastral 4584227MH8548S0001RU, situada no lugar de Xallas, deste concello, promovido por dona Beatriz Figueroa Sar, segundo o proxecto técnico do arquitecto don Ivan Esteban Iritia Gennari. O acordo publicouse no Diario Oficial de Galicia n.º 213 do día 9 de novembro de 2017. A certificación do acordo plenario de aprobación definitiva do estudo de detalle así como un exemplar deste en soporte dixital, debidamente dilixenciado pola secretaria municipal acumulada, foi remitido con data 3 de novembro de 2017 á Consellería de Medio Ambiente e Ordenación do Territorio para os efectos da súa inscrición no Rexistro de Planeamento Urbanístico de Galicia. Contra o acordo de aprobación definitiva do estudo de detalle, instrumento de planeamento que ten natureza de disposición xeral, poderase interpoñer recurso contencioso-administrativo perante a sala correspondente do Tribunal Superior de Xustiza de Galicia, no prazo de dous meses contados a partir do día seguinte ao da publicación deste anuncio (artigo 46 da Lei 29/1998, do 13 de xullo, reguladora da xurisdición contencioso-administrativa). Segundo o esixido polos artigos 82.1 da LSG, 199.3 e 215 do Regulamento da Lei 2/2016 e 70.2 da Lei 7/1985, do 2 de abril, reguladora das bases do réxime local, publícanse deseguido as determinacións normativas do estudo de detalle aprobado. Cee, 10 de novembro de 2017 O alcalde Ramón Vigo Sambade, asdo. DETERMINACIÓNS NORMATIVAS DO ESTUDO DE DETALLE 2.- MEMORIA XUSTIFICATIVA 2.1.- NORMATIVA DE APLICACIÓN. Será de aplicación o indicado no artigo 79º da Lei 2/2016, do 10 de febreiro, do Solo de Galicia (LSG), e que se reproduce a continuación: 1. En desenvolvemento dos plans xerais, plans parciais e especiais poderán redactarse estudos de detalle cos seguintes obxectivos: a) Completar ou reaxustar as aliñacións e as rasantes. b) Ordena-los volumes edificables. c) Concretar as condicións estéticas e de composición das edificacións complementarias do planeamento.2. Os estudos de detalle en ningún caso poderán: a) Alterar o destino urbanístico do solo. b) Incrementar o aproveitamento urbanístico. c) Reducir as superficies destinadas a viais, espacios libres ou dotacións públicas. d) Prever a apertura de viais de uso público que non estean previamente recollidas no plan que desenvolvan ou completen. e) Aumentar a ocupación do solo, as alturas máximas edificables ou a intensidade de uso. f) Parcelar o solo. g) Non ter en conta ou infrinxir as demais limitacións que lles impoña o correspondente plan. h) Establecer novos usos e ordenanzas. Os obxectivos dos estudos de detalle foron lixeiramente ampliados en relación ao texto do artigo 65º do Regulamento de planeamento, ao referirse agora tamén á posibilidade de concretar as condicións estéticas ou de composición da edificación. Aínda que da letra do citado artigo 79º da LSG poida deducirse o carácter puramente enunciativo dos obxectivos, o certo é que segue en vigor o sentido exclusivo ou de lista pechada que figura no Regulamento de planeamento, segundo resulta de nutrida xurisprudencia que non procede citar agora. Tamén resulta vixente o artigo 66º do propio regulamento, en canto define os documentos que deben conter estas figuras de planeamento, a cuxo contido se axusta este estudo. Igual vixencia cabe predicar tamén de prohibicións xenéricas que continúan no regulamento, como a do artigo 65º.4, segundo a cal en ningún caso poderá causar prexuízo nin alterar as condicións de ordenación dos predios lindeiros, a cuxo precepto tamén se axusta o estudo. Este documento axústase en todos os aspectos ao marco legal establecido. Considerando pormenorizadamente as prohibicións que se conteñen no artigo 79.2 da LSG, pode sosterse a viabilidade deste documento, despois de que tales prohibicións se refiren a: a) Non alterar o destino urbanístico do solo. O estudo non produce alteracións deste tipo, ao mante-las determinacións urbanísticas que establecen as normas subsidiarias. b) Incrementar o aproveitamento urbanístico. Neste caso non se modifica. A ordenación volumétrica, e polo tanto os metros cadrados edificables, que poden derivarse do estudo de detalle nacen da aplicación dos parámetros urbanísticos sobre a superficie resultante despois de ter en conta os retranqueos e distancias de separación, tanto ó regato como as liñas eléctricas, establecidos regulamentariamente. En termos de edificabilidade, por metro cadrado susceptible de aproveitamento, permanece invariable. c) Reducir ou modificar as superficies destinadas a viais, espazos libres ou dotacións públicas. Esta prohibición refírese a situacións en que a ordenación urbanística resulta substancialmente modificada, non sendo este o caso, nin a figura que o poda levar a cabo. d) Prever a apertura de vías de uso público que non estean previamente recollidas nas normas subsidiarias. Non se prevé a apertura de ningunha vía. e) Aumentar a ocupación do solo, as alturas máximas edificables ou a intensidade de uso. Como xa se ten indicado, a ordenación volumétrica do estudo de detalle realízase de acordo coas especificacións das vixentes normas subsidiarias, e da súa aplicación sobre a superficie resultante trala consideración de retranqueos e servidumes existentes. A ocupación do solo e as alturas máximas edificables perfílanse de acordo cos parámetros determinados nas normas subsidiarias nas ordenanzas de solo urbano: Extensión núcleo unifamiliar (ordenanza reguladora 5) e Viario (Ordenanza reguladora 17). f) Parcelar o solo. Non hai ningunha actuación neste sentido. g) Non ter en conta ou infrinxir as demais limitacións que lles impoña o correspondente plan. Non se detecta ningunha infracción deste tipo. h) Establecer novos usos ou ordenanzas. Non hai ningún cambio neste sentido. Polo tanto, en ningún caso o presente Estudio de Detalle pretende actuar en calquera dos parámetros aos que fai mención o punto 2 do artigo 79º da Lei 2/2016. A necesidade de reaxustar estes parámetros se debe a que as Normas Subsidiarias de Planeamento Municipal do Concello de Cee non definen nin o regato existente a carón da parcela, nin as liñas aéreas de alta tensión que a atravesan; de xeito que as aliñacións definidas neste planeamento non se axustan ós recuamentos que as novas edificacións deben gardar a estes elementos, de acordo co indicado no Real Decreto Lexislativo 1/2001, do 20 de xullo, polo que se aproba o Texto refundido da Lei de Augas (pola existencia do regato); e no Real Decreto 223/2008, de 15 de febreiro, polo que se aproba o Regulamento sobre condicións técnicas e garantías de seguridade en liñas eléctricas de alta tensión e as súas instruccións técnicas complementarias ITC-LAT 01 a 09 (concretamente a ITC-LAT 07, pola presenza dunha liña aérea de alta tensión con conductores espidos). Esta normativa obriga a separar a nova construción a unha distancia de 5 metros de cada elemento, polo que non se pode ocupar a totalidade da fronte definida nas Normas Subsidiarias.2.2.- CADRO RESUMO DE CARACTERÍSTICAS DO ESTUDO DE DETALLE. O planeamento en vigor (Normas Subsidiarias de Planeamento Municipal do Concello de Cee); concretamente os planos A3/02 e A4/02 Planeamento Núcleo Principal (a escala 1/1.000) e A2/13 Planeamento Núcleos Rurais (a escala 1/2.000); non recolle a existencia destes elementos, e define as aliñacións invadindo os mesmos, de xeito que entra en contradición o disposto no planeamento para esta parcela en concreto. Mantense a aliñación exterior oficial definida para a ordenanza zona 17 (Viario), cun recuamento de 15,50 m desde o eixe da vía A Coruña-Fisterra (Linde Este); e establecese unha aliñación interior (límite de edificación), fixándoa de xeito que esta non invada a servidume de voo das liñas eléctricas de alta tensión con conductores espidos, incrementada pola distancia mínima de seguridade (total 5 metros); nin a servidume de uso público do regato (5 metros a partir do cauce -que coincide coa beira oeste da parcela) Polo linde Sur, establecese o recuamento establecido polas aliñacións das NN. SS. Polo tanto, defínese a parcela neta aproveitable xerada a partir da observancia de: -Recuamento de 15,50 m do eixo da AC-552. -Aliñacións establecidas no planeamento en vigor (NNSS de Cee). -Distancia de protección de 5 m obrigada pola existencia dunha liña de alta tensión (máis restrictiva). -Superficie de cesións obrigatorias. -Fondo máximo de 14 m nas plantas altas. En tal sentido, determinarase a configuración do volume edificatorio polas lindes mencionadas anteriormente, ó limite da propiedade (Norte), e os parámetros urbanísticos que lle son de aplicación en función da ordenanza establecida. O espacio existente entre a aliñación interior e a linde oeste da parcela destinarase a zona libre de titularidade privada. En canto á rasante a ter en conta para a edificación que se pretende executar na parcela, débese considerar que: 1º) A parcela ten fronte cara a estrada de titularidade autonómica AC-552, e que, segundo o planeamento, é o inicio dunha longa liña de parcelas edificables que deben executarse mediante edificacións continuas entre medianeiras 2º) Que tralas cesións obrigatorias, debido as aliñacións existentes no linde sur da parcela, este pasará a sela fronte da parcela ca cota máis baixa. Polo tanto, tomarase dende o punto medio da fachada resultante o linde sur o nivel que marcará o cómputo de alturas e niveis da edificación a proxectar para a parcela edificada. Segundo o indicado, polo Suroeste da parcela discorre un estreito camiño histórico sen pavimentar. Este camiño foi obxecto dunha certa protección no desenvolvemento do Parque Empresarial situado próximo á parcela (executado recentemente), polo que torna necesario respecta-la súa tipoloxía e non varia-la morfoloxía das súas lindes, non urbanizando en gran medida as marxes deste camiño. Neste caso a parcela analizada non chega a entrar en contacto co citado camiño, pero sí a nº 26 de catastro, que deberá ser cedida ao Concello de Cee por estar cualificada na súa totalidade como viario (ordenanza 17). Independentemente das esixencias lexislativas que motivan a redacción do presente Estudo de Detalle, o autor do mesmo considera que a solución proposta é a máis acorde co respecto polo entorno, dando un aproveitamento racional á parcela, e reducindo notablemente a edificabilidade definida polo planeamento en vigor.2.3.- NORMATIVA SECTORIAL A TER ENCONTA. A parcela sobre a que se fai o presente estudo de detalle, vese afectada directamente polos seguintes marcos lexislativos: -Pola existencia dun regato directamente a carón da parcela e dentro da zona de servidume e policía de cauces: Real Decreto Lexislativo 1/2001, do 20 de xullo, polo que se aproba o Texto refundido da Lei de Augas. REAL DECRETO 9/2008, do 11 de xaneiro, polo que se modifica o Regulamento do dominio público hidráulico, aprobado polo Real decreto 849/1986, do 11 de abril. («BOE» 14, do 16-1-2008.) Tralo levantamento topográfico da parcela e delimitación da dimensión real do regato que discorre pola linde oeste dela, determínase a franxa de terreo que ha de quedar como servidume, cunha paralela a 5 metros dende a ribeira do curso fluvial. A efectos prácticos, e dado que a delimitación de servidume da liña de alta tensión é máis restrictiva que a da ribeira do curso fluvial, cúmprese coa esixencia de separación para a zona de servidume establecida no artigo 6 do RDL 1/2001 da Lei de Augas e o RD 9/2008 que modifica o Regulamento do dominio público hidráulico. Asimesmo reservase a superficie afectada pola delimitación de zona de fluxo preferente como non edificable. Dado que o presente estudo de detalle simplemente se fai a efectos de determinar as aliñacións e distancias de separación a servidumes obrigatorias, tódolos condicionantes establecidos polo regulamento citado anteriormente sobre a edificación que resulte efectivamente executada, faranse no momento da expedición da licencia de obra por atoparse en zona de policía de cauces. -Pola existencia de liñas de alta tensión con conductores espidos con afección directa. Real Decreto 223/2008, de 15 de febreiro, polo que se aproba o Regulamento sobre condicións técnicas e garantías de seguridade en liñas eléctricas de alta tensión e as súas instruccións técnicas complementarias ITC-LAT 01 a 09 (concretamente a ITC-LAT 07). Da análise topográfica resulta que a situación das liñas de alta tensión son as que determinan a posición da liña de edificación pola linde oeste, situándose a cinco metros da proxección en planta do cable máis interior á parcela. Coa separación de cinco metros da proxección en planta do cable espido, dáse cumprimento o establecido neste ámbito -Por estar a carón dun ben susceptible de protección do patrimonio cultural. Lei 8/1995 do 30 de outubro do patrimonio cultural de Galicia. Lei 12/2014 do 22 de decembro, de medidas fiscais e administrativas. Dado que se estableceron certas restriccións no ámbito de patrimonio cultural durante a execución do polígono industrial que se atopa a carón da parcela, polo camiño que comunica a AC-552 coa coñecida como “Casa do Camiño”; é preciso indicar que segundo o Artigo 41 da lei 12/2014 do 22 de decembro, de medidas fiscais e administrativas, que modifica o punto 4 do artigo 32 da lei 8/1995 do 30 de outubro do patrimonio cultural de Galicia, que queda redactado “Todas as figuras de planeamento urbanístico, tras a súa aprobación inicial, deberán someterse a informe vinculante da consellería competente en materia de cultura”. Polo tanto, é preciso a autorización do organismo competente. Como xa se indicou enténdese necesario respectar a tipoloxía e non variar a morfoloxía das lindes do camiño. Ademáis, as aliñación resultantes deste Estudo de Detalle, veñen a separarse máis das que xa tiña previsto o planeamento en vigor, co que, independentemente da necesidade do informe preceptivo, non se altera ou afecta ó camiño mencionado. -Por estar a carón dunha vía de propiedade autonómica (AC-552). Lei 8/2013 do 28 de Xuño de Carreteras de Galicia. A efectos desta lei, e segundo o establecido no Artigo 7 da mesma “ considéranse tramos urbáns dunha carretera que discorre por solo clasificado polo correspondente planeamento urbanístico como urbano.” Asimesmo, o Artigo 38.4, establece que “ nos tramos urbáns das carreteras non se establecen nin zonas de protección da carretera, nin liña límite da edificación ”. Polo tanto, ó manter a aliñación existente no tramo urbano que afecta a parcela dáse cumprimento co establecido na lei citada.2.4.- SUPERFICIES RESULTANTES e cadro comparativo Tras a toma en consideración das restricción e cesión obrigatorias, resulta o seguinte cadro de superficies.2.5.- ESTUDO COMPARATivo DA EDIFICABILIDADE DAS NN. SS. E resultante DO Estudo de detalle. Posto que é o único parámetro vinculado coa edificabilidade que se ve afectado polas servidumes legalmente establecidas, defínese unicamente a ocupación en planta do edificio.